KIRJALLINEN KYSYMYS P-1453/02

esittäjä(t): Georg Jarzembowski (PPE-DE) komissiolle

(15. toukokuuta 2002)

Aihe: Helsingborgin sataman määräävän aseman väärinkäyttö

Vuonna 1996 kaksi laivayhtiötä valitti (valitukset kirjattiin vuonna 1997) Helsingborgin sataman määräävän aseman väärinkäytöstä. Satamaviranomaiset olivat perineet yhtiöiltä korkeampia satamamaksuja. Toinen yhtiöistä päätti maksaa perityt maksut, mutta toinen päätti vähentää määrää 50 prosenttiin perittävästä määrästä.

Euroopan parlamentin jäsen Per Stenmarck kysyi asiasta vastaavalta komissaari Mario Montilta asian suhteen tapahtuneesta edistyksestä ja tiedusteli milloin päätös on odotettavissa. Monti vastasi, että valituksia oli tutkittu erittäin aktiivisesti ja että ne olivat olleet käsittelyjärjestyksessä etusijalla kirjaamisestaan lähtien. Monti viittasi Juutinrauman sillan avaamiseen heinäkuussa 2000, joka hänen mukaansa oli muuttanut markkinoita huomattavasti ja vaikeuttanut markkinatilanteen arviointia. Komissaari ei kuitenkaan kyennyt sanomaan, milloin asiassa päästäisiin ratkaisuun ja millainen mahdollinen lopputulos olisi(1).

Tilanne on säilynyt samana valitusten tekemisestä lähtien, eli Helsingborgin satama ja kaksi laivayhtiötä eivät kykene saamaan realistista käsitystä taloudellisesta tilanteestaan. Toisen laivayhtiön pidättämien satamamaksujen määrä on noussut korkoineen jo 30 000 000 euroon. Erityisesti nyt, kun Juutinrauman sillan avaaminen on tiukentanut kilpailua ja luonut uuden markkinatilanteen, kaikki kiistan osapuolet haluavat asiassa pikaisen päätöksen saadakseen selvyyttä kilpailuehtoihinsa ja kilpailukykyynsä. Tärkeintä on siis selvittää tilanne seitsemän vuoden prosessin jälkeen.

Edellä mainitut seikat huomioon ottaen pyytäisin komissiolta vastauksia seuraaviin kysymyksiin:

- Mikä on Helsingborgin sataman määräävän aseman väärinkäyttöä koskevan komission tutkimuksen nykyinen tilanne?

- Vaikka otetaan huomioon, että asian käsittely on kestänyt seitsemän vuotta ja että komissaari Montin mukaan asia on asetettu käsittelyjärjestyksessä etusijalle, rohkenen kysyä, mihin toimiin komissio aikoo ryhtyä lähiaikoina?

- Milloin komissio otaksuu tekevänsä lopullisen ratkaisun asiassa?

(1) Kysymys H-0535/01 suullinen vastaus 3.7.2001.

Mario Montin komission puolesta antama vastaus

(17. kesäkuuta 2002)

Arvoisa parlamentin jäsen viittaa kahden laivayhtiön tekemään valitukseen Helsingborgin sataman määräävän aseman väärinkäytöstä, joka ilmenee liian suurten ja syrjintää aiheuttavien satamamaksujen perimisenä. Komissio on pitänyt tätä tapausta alusta asti tärkeänä etenkin Ruotsin ja Tanskan välisen henkilö- ja tavaraliikenteen tärkeyden vuoksi. Valitusten jättämisen jälkeen kaikilta asianosaisilta on pyydetty ja saatu asiaa koskevia tietoja tosiasioiden toteen näyttämiseksi. Tapaus on hyvin monimutkainen sekä tosiseikkojen että lainsäädännön osalta, kuten kilpailusta vastaava komission jäsen totesikin parlamentille kesäkuussa 2001 (parlamentin heinäkuun istunnossa 2001 esitetty suullinen kysymys H-0535/01).

Komissio jatkaa aktiivisesti tutkimuksia, koska se on täysin tietoinen tilanteen seurauksista asianomaisille (satamalle ja laivayhtiöille). Komissio on suorittanut hiljattain lisäkierroksen todistusaineiston etsinnässä, joka käsitti kokouksia kaikkien osapuolten kanssa Helsingborgin satamavierailun aikana 4.5. maaliskuuta 2002.

Tapauksen ratkaisun aikataulusta komissio on jo ilmoittanut asianosaisille, että jos asia otetaan oikeuden käsittelyyn tai vaihtoehtoisesti jos ryhdytään alustaviin toimenpiteisiin valituksen hylkäämiseksi, nykyarvion mukaan komissiolla voisi olla edellytykset ehdottaa päätöksen tekemistä tässä asiassa vuoden 2002 loppuun mennessä.